P r e d k l a d a c i a   s p r á v a 

Informácia o stratégii riešenia problému pružnosti práce s daňovými a colnými pohľadávkami bola vypracovaná ako iniciatívny materiál a bezprostredne nadväzuje na „Komplexnú informáciu o stave a vymáhaní daňových a colných nedoplatkov k 31.12.2002 vrátane vyhodnotenia prijatých opatrení“.

Jej zámerom je navrhnúť taký postup, ktorým by sa znížili daňové a colné nedoplatky a  obmedzenie ich vzniku v budúcnosti, a to predovšetkým účinnou prevenciou. Zároveň sa navrhuje postup pri nakladaní s daňovými a colnými pohľadávkami prihlásenými do konkurzného konania a započítavanie daňových a colných nedoplatkov so záväzkami štátneho rozpočtu.

V informácií sú navrhnuté smerné čísla zníženia daňových nedoplatkov na rok 2003 a ďalšie spôsoby znižovania daňových nedoplatkov podľa platného zákona SNR č. 511/1992 Zb. o správe daní  a poplatkov a o zmenách v sústave územných finančných orgánov v znení neskorších predpisov.

Citovaný zákon upravuje postupy na zníženie daňových nedoplatkov, a to v ustanoveniach  §  63 - započítanie  daňových pohľadávok a daňových záväzkov, § 61 ods. 6 – prevod nevymožiteľného daňového nedoplatku do pomocnej evidencie  a § 103 – úľava z penále, pokút, zvýšenia dane a z úrokov.

Zároveň  sa  v  pripravovanej   novele  citovaného  zákona  navrhujú upraviť ustanovenia § 65 - odpísanie daňového nedoplatku pre nevymožiteľnosť o nové tituly, § 65a – odpísanie daňovej pohľadávky fyzickej osoby v konkurznom konaní a vyrovnacom konaní, novo upraviť započítanie  daňových  nedoplatkov  so záväzkami  štátneho  rozpočtu  a  postup  pri  nakladaní    s daňovými a colnými pohľadávkami prihlásenými do konkurzného konania a vyrovnacieho konania.

Colné úrady postupujú po splatnosti pohľadávky podľa § 421 ods. 1 zákona č. 238/2001 Z. z. Colný zákon. Pripravovanou novelou colného zákona, ktorá okrem iného upravuje problematiku colného záložného práva, vymáhania nedoplatkov a colného zádržného práva  by sa mal dosiahnuť cieľ – pružné nakladanie s colnými pohľadávkami.

K zamedzeniu ďalšieho nepriaznivého vývoja stavu daňových a colných nedoplatkov možno prispievať zabezpečením správnosti vykazovania daňových a colných nedoplatkov prostredníctvom spracovania podkladov o subjektoch informačnými systémami, ktoré by mali zabezpečiť korektné výstupy z evidencie daní a ciel, a tým umožniť vyhodnotenie možného vzniku daňových a colných nedoplatkov. Využitie väčšieho množstva ukazovateľov a možnosti vypracovania analýz aj z hľadiska rizík umožní daňovej a colnej správe zlepšiť prevenciu vzniku daňových a colných nedoplatkov. 

Vzhľadom k tomu, že predkladaný materiál neukladá úlohy iným rezortom, nebol predložený na medzirezortné pripomienkové konanie.